Komission asetus (ETY) N:o 1683/92, annettu 29 päivänä kesäkuuta 1992, oliiviöljyn ja uutetun oliiviöljyn ominaisuuksista sekä niihin liittyvistä määritysmenetelmistä annetun asetuksen (ETY) N:o 2568/91 muuttamisesta



Virallinen lehti nro L 176 , 30/06/1992 s. 0027 - 0030

Suomenk. erityispainos Alue 3 Nide 42 s. 0198

Ruotsink. erityispainos Alue 3 Nide 42 s. 0198



KOMISSION ASETUS (ETY) N:o 1683/92, annettu 29 päivänä kesäkuuta 1992, oliiviöljyn ja uutetun oliiviöljyn ominaisuuksista sekä niihin liittyvistä määritysmenetelmistä annetun asetuksen (ETY) N:o 2568/91 muuttamisesta EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, ottaa huomioon rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY(1), sellaisena kuin se on viimeksi muutettuna asetuksella (ETY) N:o 356/92(2), ja erityisesti sen 35 a artiklan, sekä katsoo, että komission asetuksessa (ETY) N:o 2568/91(3), sellaisena kuin se on muutettuna asetuksella (ETY) N:o 1429/92(4), määritetään muun muassa neitsytoliiviöljyn aistinvaraiset ominaisuudet ja näiden ominaisuuksien määritysmenetelmä, tämän menetelmän oikean soveltamisen helpottamiseksi edellä mainitun asetuksen säädösosaan ja sen liitteeseen XII on tarpeen tehdä tiettyjä mukautuksia ottaen huomioon toisaalta saadut kokemukset ja toisaalta kansainvälisen oliiviöljyneuvoston hiljattain tekemät asiaa koskevat päätökset, olisi säädettävä oliiviöljyneuvoston päätösten mukaisesti määräajaksi sallitusta poikkeamasta tietyn tyyppisten neitsytoliiviöljyjen luokittelussa, jotta taloudellisten toimijoiden neitsytoliiviöljyjen aistinvaraisten ominaisuuksien määritelmän noudattamisessa tarvittaviin toimenpiteisiin mukautuminen helpottuisi, ja tässä asetuksessa säädetyt toimenpiteet ovat rasvoja käsittelevän hallintokomitean lausunnon mukaiset, ON ANTANUT TÄMÄN ASETUKSEN: 1 artikla Muutetaan asetus (ETY) N:o 2568/91 seuraavasti: 1) Korvataan 2 artiklan 2 kohdan ensimmäisen alakohdan ilmaisu "maistaja, tarvittaessa asiantuntijoiden avustamana," seuraavalla ilmaisulla: "maistaja, joka on aistinvaraisen määrityksen asiantuntija tai jota asiantuntijat avustavat". 2) Korvataan liitteen XII 4 alakohta seuraavasti: "4 OLIIVIÖLJYN ERIKOISSANASTOA: 4.1 Miellyttävät aistimukset, jotka syntyvät neitsytoliiviöljyn tyypillisistä laatuominaisuuksista: Hedelmäinen: maku, joka muistuttaa hyvälaatuisten, tuoreiden ja sopivan kypsinä poimittujen hedelmien makua ja tuoksua samalla kertaa. Kypsän hedelmäinen: oliiviöljyn maku, kun se on valmistettu kypsistä oliiveista; yleensä melko mieto tuoksu ja makea maku. Vihreän hedelmäinen: oliiviöljyn maku, kun se on valmistettu vielä vihreistä hedelmistä. 4.2 Aistimukset, jotka voivat olla jossain määrin miellyttäviä riippuen maun voimakkuudesta ja joita ei voi pitää virheellisinä mutta jotka kuitenkin rikkovat maun hedelmäisyyden kokonaisvaikutelmaa: Omena: oliiviöljyn maku, joka muistuttaa omenaa. Makea: miellyttävä maku, ei selvästi sokerinen; karvaat, suutasupistavat ja pistävät maut eivät ole hallitsevia. Ruohomainen: joidenkin öljyjen tyypillinen maku, joka muistuttaa juuri leikatun ruohon hajua. Vihreät lehdet (karvas): öljyn maku, joka johtuu liian vihreistä oliiveista tai siitä, että oliivien mukana on murskattu lehtiä ja oksia. Kirpeä: vihreiden tai vielä kypsyvien oliivien öljylle antama maku. Voi olla miellyttävä tai epämiellyttävä, maun voimakkuuden mukaan. Jumoava: joidenkin öljyjen aiheuttama jumoava, suutasupistava limakalvoaistimus. Pistävä: pistelevä makuaistimus, joka on tyypillinen satovuoden alussa, pääasiassa vielä vihreistä oliiveista valmistetuille oliiviöljyille. Aistimus johtuu fenolien vaikutuksesta kolmoishermon päihin, jotka ulottuvat koko suuontelon alueelle. Manteli: tämä maku saattaa esiintyä kahdessa muodossa: tuoreiden mantelien tyypillisenä makuna tai hyvälaatuisten kuivattujen mantelien tyypillisenä makuna, jota voi erehtyä luulemaan alkavaksi eltaantumiseksi. Maku huomataan selvästi erikoisena jälkimakuna, kun öljy jää kosketuksiin kielen ja kitalaen kanssa. Maku yhdistetään makeisiin, miedontuoksuisiin öljyihin. Lattea tai pehmeä: oliiviöljyn aistinvaraiset ominaisuudet ovat tuskin havaittavia niiden aromaattisten aineiden haihtumisen vuoksi. Heinä: joidenkin öljyjen maku muistuttaa kuivaa heinää. 4.3 Aistimukset, jotka ovat aina epämiellyttäviä, vaikka maku olisi voimakkuudeltaan tuskin havaittava, ja joita on pidettävä aistinvaraisina virheinä: Espartoheinä: uusien espartomattojen läpi puristetun öljyn maku. Maku vaihtelee sen mukaan, onko mattojen esparto vihreää vai kuivattua. Maa: maahanpudonneiden, mutaisten ja pesemättömien oliivien öljylle antama maku. Joskus siihen liittyy homeinen maku. Vanha tai sulkeutunut: tyypillinen maku, joka syntyy kun öljyä säilytetään liian kauan varastointiastioissa. Maku voi syntyä myös öljyyn, joka on liian kauan pakattuna. Toukkainen: tyypillinen öljylle, joka on saatu oliivikärpäsen (Dacus oleae) toukkien pilaamista oliiveista. Metallinen: maku, joka muistuttaa metallia. Tyypillinen öljyille, jotka ovat joutuneet pitkäaikaiseen kosketukseen metallipintojen tai muiden elintarvikkeiden kanssa epäsuotuisissa olosuhteissa murskauksen, sekoituksen, puristuksen tai varastoinnin aikana. Homeinen, kostea: tyypillinen öljylle, joka on saatu oliiveista, joita on säilytetty monta päivää kosteissa olosuhteissa kasoissa, jolloin niihin on päässyt kasvamaan sienirihmastoa ja hometta. Eltaantunut: kaikille öljyille ja rasvoille tyypillinen ja yhteinen maku, joka syntyy kun ne hapettuvat ollessaan kauan kosketuksissa ilman kanssa. Maku on epämiellyttävä eikä sitä voi korjata. Tunkkainen: oliiviöljylle tyypillinen maku, kun öljy on saatu kasoina varastoiduista oliiveista, joissa käyminen on edistynyt pitkälle. Suolavesi: suolaliemessä säilötyistä oliiveista puristetun öljyn maku. Puristusjäte: maku, joka muistuttaa oliivin puristusjätettä. Saippuainen: haju-ja makuaistimus, joka muistuttaa vihersaippuaa. Kasvisneste: maku, joka syntyy kun öljy on huonosti dekantoitu ja ollut kauan kosketuksissa kasvisnesteen kanssa. Viinimäinen-etikkainen: joidenkin öljyjen maku muistuttaa viiniä tai etikkaa. Maku johtuu pääasiassa etikkahapon, etyyliasetaatin ja etanolin epätavallisen runsaasta muodostumisesta ja sekoittumisesta oliiviöljyn aromiin. Kurkku: maku, joka syntyy, kun öljyä säilytetään ilmatiiviissä peltiastioissa liian kauan. Maku johtuu 2,6-nonadienaalin muodostumisesta. Paistunut tai palanut: öljyjen maku, joka johtuu liiallisesta kuumentamisesta valmistuksen aikana, varsinkin kun tahnaa sekoitetaan ja kuumennetaan samanaikaisesti ja se tehdään sopimattomissa olosuhteissa. Sakkainen: tyypillinen maku öljylle, joka on saatu dekantoimalla maanalaisten sammioiden pohjasakasta. Puristusmatto: maku, joka johtuu siitä, että öljy on puristettu puhdistamattoman maton läpi, johon on jäänyt käynyttä jätettä. Rasvainen: oliiviöljyn haju, joka johtuu tehtaalla puristus-tai uuttolaitteista öljyyn joutuneesta petrolista, rasvasta ja mineraaliöljystä. Karkea: öljyä maistettaessa suuhun jää paksu, tahmea tuntu." 3 Korvataan liitteen XII 10.2 alakohdan viimeisen alakohdan toinen virke seuraavasti: "Tätä varten raadin vastuuhenkilön on sovellettava 31 päivään lokakuuta 1993 asti + 0,5:n poikkeamaa, jos keskimääräinen luokittelu on vähintään 5 pistettä. Hänen on merkittävä määritysselosteeseen ainoastaan luokka, johon näyte on luokiteltu. Kun määritys tehdään tämän asetuksen 2 artiklan 2 kohdan ensimmäisen alakohdan mukaisesti, määrityksen tekijän on sovellettava luokan määrityksessä samaa menettelyä." 4 Korvataan liitteen XII 10 kohdan kuva 2 tämän asetuksen liitteen kuvalla. 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 29 päivänä kesäkuuta 1992. Komission puolesta Ray MAC SHARRY Komission jäsen (1) EYVL N:o 172, 30.9.1966, s. 3025/66 (2) EYVL N:o L 39, 15.2.1992, s. 1 (3) EYVL N:o L 248, 5.9.1991, s. 1 (4) EYVL N:o L 150, 2.6.1992, s. 17 LIITE " Kuva 2 Neitsytoliiviöljy >KAAVION ALKU> Profiililomake Hajun, maun ja suutuntuman arviot Havainnon voimakkuus(1) 0 1 2 3 4 5 Oliivihedelmäinen (kypsä ja vihreä)(2) Omena Muu(t) kypsä(t) hedelmä(t) Vihreä (lehdet, ruoho) Karvas Pistävä Makea Muu sallittu ominaisuus Mikä tai mitkä? Hapan/viinimäinen/etikkainen/happoinen(2) Karkea Metallinen Homeinen Sakkainen Tunkkainen Eltaantunut Muu kielletty ominaisuus Mikä tai mitkä? (1) Havainnon voimakkuus: 0 = puuttu kokonaan(3), 1 = tuskin havaittava, 2 = heikko, 3 = keskinkertainen, 4 = voimakas, 5 = erittäin voimakas. (2) Tarpeeton yliviivataan. (3) Vastaavan aistihavainnon puuttuminen on merkittävä ruutuun rastilla Arvostelutaulukko Virhe Ominaisuus Yleisarvio: pisteet Ei virheitä Oliivihedelmäisyys, oliivihedelmäisyys ja muu tuore hedelmäisyys 9 8 7 Tuskin havaittava Mikä tahansa hedelmäisyys 6 Heikosti havaittava Melko epätäydellinen hedelmäisyys, poikkeava haju ja maku 5 Havaittava, voimakkuudeltaan keskinkertainen Selvästi epätäydellinen, epämiellyttävä haju ja maku 4 Selvästi havaittava, äärimmäisen voimakas Kulutukseen täysin soveltumaton haju ja maku 3 2 1 Huomautuksia: Maistajan nimi: Näytteen tunnus: Päiväys: >KAAVION LOOPU> "